Christopher Panayiotou se pa tydens roof doodgeskiet | Maroela Media
Costa Panayiotou (67) is in die vroeë oggendure Maandag in Uitenhage in die Oos-Kaap doodgeskiet.
Volgens sers. Majola Nkohli, polisiewoordvoerder, het Panayiotou pas sy winkel in Markstraat gesluit en was hy en 'n werknemer op pad na sy motor toe hulle deur 'n onbekende aantal mans aangeval is.
Panayiotou is deur een van die verdagtes geskiet en hy is op die toneel dood verklaar. "Die verdagtes het die werknemer in Panayiotou se motor ingeboender en van die toneel gevlug." Die motor is later verlate in Motherwell gevind.
Panayiotou se werknemer is ook later ongedeerd gevind. Niemand is nog in verband met die voorval in hegtenis geneem nie. Die polisie het gesê meer besonderhede sal later bekend gemaak word.
Christopher Panayiotou is in November 2017 tot lewenslange tronkstraf gevonnis vir die moord op sy vrou, Jayde.
Jayde is op die oggend van 21 April 2015 buite die Stellen Glen-sekuriteitsoord in Kabegapark ontvoer waar sy gestaan en wag het vir 'n saamrygeleentheid werk toe. Haar liggaam is die volgende dag in 'n afgeleë gebied naby die Kwanobuhle-township buite Uitenhage gevind. Sy is drie keer geskiet, twee keer in haar rug en een keer in haar kop.
Die staat het aangevoer Panayiotou wou sy vrou laat vermoor omdat sy vir hom finansieel 'n las was. Dit het ook ná Jayde se moord aan die lig gekom dat Panayiotou in 'n buite-egtelike verhouding betrokke was.
Christopher Panayiotou In die nuus Oos-Kaap Uitenhage
Gaan ons binnekort 'n verdere appel aansoek sien? Eers die ondersoekbeampte en nou sy pa??????
Sjoe, dis baie erg. My vermoede is dat Christopher nog geld skuld aan iemand, en dat die persoon die geld van die pa wou he^. Die pa wou nie die geld gee.